Keila JK esindusmeeskonna uueks peatreeneriks tuleval hooajal on Inglismaalt pärit Richard Barnwell.
Richard Barnwell:„Keila JK ettepanek oli mulle meeldivaks üllatuseks. Jälgisin möödunud hooajal pidevalt meeskonna esitusi ning näen neis suurt potentsiaali. Ootan suure põnevusega algavat hooaega. Aus olles on mul hea meel, et ma ei ole tiimi ülesehitusega detailideni kursis ning saan ka mängijaid järk-järgult tundma õppida. Mul puuduvad eelarvamused ning iga mängija alustab puhtalt lehelt – usun, et see on ka neile hea. Meestel on võimalus end näidata ning saan ka jälgia, kui hästi nad asetuvad mänguplaani. Usun, et suudan pakkuda uusi nüansse.
Klubi on seadnud nii lühi- kui ka pikaajalised selged eesmärgid, mis on minu jaoks väga oluline. Mulle meeldib, et klubil on kindel siht silme ees. On veel vara öelda, milline saab mänguplaan olema. Kindel on see, et selles saab olema brittidele omaseid elemente. Üks eesmärke saab olema meeskond psühholoogiliselt ette valmistada ning häälestuda igaks mänguks maksimaalselt.“
Juhatuse esimees Targo Kaldoja jätkab: “Peale edukat hooaega soovis senine peatreener Tiit Tikenberg koormust vähendada. Oluline oli leida vääriline asendaja. Treeneri värbamisel otsime lisaks oskustele ka persooni, kes sobituks klubisse. Richardit tunnen Levadia ajast ning minu hinnangul on tal väga head omadused treeneritööks. Usun, et temast võib saada meie kogukonna liige, sest läbi perekonna on tal tugev seos Keilaga juba olemas. Treenerid Tiit ja Henry (Rohtla) jätkavad mängivate abitreeneritena.
Esialgne leping on üheaastane (võimalusega pikendada), kus pooled hindavad hooaja lõppedes, kui õnnelikud nad on. Lühiajaline eesmärk saab olema valmistada meeskond ette Esiliiga tasemel tippkonkurentsis püsimiseks ning pikaajaliselt järgmiseks sammuks ehk Premium Liigaks. Peame lisaks esindusmeeskonnale parandama ka noortetöö kvaliteeti ning laiendama klubi püramiidi, et altpoolt toimuks jätkusuutlik noormängijate pealekasv.“
Kommenteerib Tiit Tikenberg: „Soovisin seoses tütre sünniga senisest rohkem aega pühendada perele. Ma ei tahtnud, et see hakkaks segama keskendumist meeskonna treenimisel ja arendamisel. Tean samuti Richardit varasemast ning oleme koos mänginud Tallinna Kalevis. Usun, et koostöö saab olema mõlemale poolele meeldiv. Aitan tal meeskonnaga tutvust teha ning täiendada seniste teadmiste baasil visiooni ja meetodeid. Saame tugevamini pühenduda ühtse mängujoonise väljatöötamisele. Minu kandvaks rolliks jääb detailide ja formaalsustega tegelemine ning mängijatele personaalse tähelepanu pööramine.“
Huvitavaid fakte Richard Barnwellist:
• Eestis olles alustas ta mängijana FC Levadias ning Nõmme Kaljus. Tema karjäär jätkus Islandil;
• Ta töötab ka Eesti U18 ja U19 naistekoondise treenerina;
• Tema perekond elab Keilas, mis oli oluliseks faktoriks klubiga liitumisel.